*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 30ής Μαρτίου 1990

σχετικά με ορισμένα προστατευτικά μέτρα κατά της κλασικής πανώλης των χοίρων στο Βέλγιο

(90/161/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 64/432/ΕΟΚ του Συμβουλίου της 26ης Ιουνίου 1964 περί προβλημάτων υγειονομικού ελέγχου στον τομέα των ενδοκοινοτικών συναλλαγών ζώων που ανήκουν στα βοοειδή και τα χοιροειδή (1), όπως τροποποιήθηκε τελευταία από την οδηγία 89/662/ΕΟΚ (2), και ιδίως το άρθρο 9,

την οδηγία 72/461/ΕΟΚ του Συμβουλίου της 12ης Δεκεμβρίου 1972 περί προβλημάτων υγειονομικού ελέγχου στον τομέα των ενδοκοινοτικών συναλλαγών νωπών κρεάτων (3), όπως τροποποιήθηκε τελευταία από την οδηγία 89/662/ΕΟΚ, και ιδίως το άρθρο 8,

την οδηγία 80/215/ΕΟΚ του Συμβουλίου της 22ας Ιανουαρίου 1980 περί προβλημάτων υγειονομικού ελέγχου στον τομέα των ενδοκοινοτικών συναλλαγών προϊόντων με βάση το κρέας (4), όπως τροποποιήθηκε τελευταία από την οδηγία 89/662/ΕΟΚ, και ιδίως το άρθρο 7,

Εκτιμώντας:

ότι διαπιστώθηκαν αρκετά κρούσματα κλασικής πανώλης των χοίρων σε τμήματα του Βελγίου με μεγάλη πυκνότητα χοίρων·

ότι είναι δυνατόν τα κρούσματα αυτά να θέσουν σε κίνδυνο αγέλες άλλων κρατών μελών δεδομένων των συναλλαγών ζωντανών χοίρων, νωπού κρέατος και ορισμένων προϊόντων με βάση το χοίρειο κρέας·

ότι, εφόσον είναι δυνατόν να προσδιορισθεί η γεωγραφική περιοχή η οποία είναι ιδιαίτερα επικίνδυνη, οι περιορισμοί των συναλλαγών θα πρέπει να εφαρμόζονται σε περιφερειακή βάση·

ότι οι βελγικές αρχές έχουν λάβει νόμιμα μέτρα για να εμποδίσουν τη διάδοση της ασθένειας και η έγκριση αυτών των νόμιμων μέτρων εγγυάται την αποτελεσματικότητα της εφαρμογής της αποφάσεως αυτής·

ότι, λόγω της καταστάσεως αυτής, η Επιτροπή πρέπει να συνεχίσει να πληροφορείται περί των προθέσεων των βελγικών αρχών για επανεξέταση των διατάξεων που προέρχονται από την απόφαση αυτή·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Από τις 25 Μαρτίου 1990, το Βασίλειο του Βελγίου δεν αποστέλλει προς τα άλλα κράτη μέλη:

- ζωντανούς χοίρους, νωπό χοίρειο κρέας και προϊόντα με βάση το χοίρειο κρέας που λαμβάνονται από χοίρους που έχουν σφαγεί μετά τις 25 Μαρτίου 1990, που προέρχονται από αυτά τα μέρη του εδάφους του που περιγράφονται στο παράρτημα Ι,

- νωπό χοίρειο κρέας και προϊόντα με βάση το χοίρειο κρέας που λαμβάνονται από χοίρους που έχουν σφαγεί μετά την 1η Φεβρουαρίου 1990, που προέρχονται από αυτά τα μέρη του εδάφους του που περιγράφονται στο παράρτημα ΙΙ.

2. Οι περιορισμοί που περιγράφονται στην παράγραφο 1 δεν εφαρμόζονται στα προϊόντα με βάση το κρέας που έχουν υποστεί μια των επεξεργασιών που αναφέρονται στο άρθρο 4 παράγραφος 1 της οδηγίας 80/215/ΕΟΚ.

Άρθρο 2

1. Το υγειονομικό πιστοποιητικό που προβλέπεται στην οδηγία 64/432/ΕΟΚ το οποίο συνοδεύει τους χοίρους που αποστέλλονται από το Βέλγιο πρέπει να συμπληρώνεται με την ακόλουθη ένδειξη:

«Ζώα σύμφωνα με την απόφαση 90/161/ΕΟΚ της Επιτροπής της 30ής Μαρτίου 1990 σχετικά με ορισμένα προστατευτικά μέτρα κατά της κλασικής πανώλης των χοίρων στο Βέλγιο.»

2. Το υγειονομικό πιστοποιητικό που προβλέπεται στην οδηγία 64/433/ΕΟΚ του Συμβουλίου της 26ης Ιουνίου 1964 περί προβλημάτων υγειονομικού ελέγχου στον τομέα των

ενδοκοινοτικών συναλλαγών νωπών κρεάτων (1), όπως τροποποιήθηκε τελευταία από την οδηγία 89/662/ΕΟΚ, το οποίο συνοδεύει το χοίρειο κρέας που αποστέλλεται από το Βέλγιο πρέπει να συμπληρώνεται με την ακόλουθη ένδειξη:

«Κρέας σύμφωνο με την απόφαση 90/161/ΕΟΚ της Επιτροπής της 30ής Μαρτίου 1990 σχετικά με ορισμένα προστατευτικά μέτρα κατά της κλασικής πανώλης των χοίρων στο Βέλγιο.»

3. Το υγειονομικό πιστοποιητικό που προβλέπεται στην οδηγία 77/99/ΕΟΚ της 21ης Δεκεμβρίου 1976 περί υγειονομικών προβλημάτων στον τομέα των ενδοκοινοτικών συναλλαγών προϊόντων με βάση το κρέας (2), όπως τροποποιήθηκε τελευταία από την οδηγία 89/662/ΕΟΚ, το οποίο συνοδεύει τα προϊόντα με βάση το χοίρειο κρέας που αποστέλλονται από το Βέλγιο πρέπει να συμπληρώνεται με την ακόλουθη ένδειξη:

«Προϊόντα σύμφωνα με την απόφαση 90/161/ΕΟΚ της Επιτροπής της 30ής Μαρτίου 1990 σχετικά με ορισμένα προστατευτικά μέτρα κατά της κλασικής πανώλης των χοίρων στο Βέλγιο.»

Άρθρο 3

Τα κράτη μέλη τροποποιούν τα μέτρα που εφαρμόζονται στις συναλλαγές ώστε να συμμορφωθούν με την παρούσα απόφαση. Ενημερώνουν αμέσως την Επιτροπή.

Άρθρο 4

Η Επιτροπή ακολουθεί την εξέλιξη της καταστάσεως και μπορεί να τροποποιήσει την παρούσα απόφαση συναρτήσει της εξελίξεως αυτής. Θα επανεξετάσει την παρούσα απόφαση το αργότερο στις 17 Απριλίου 1990 για να αποφασίσει τη διατήρηση ή την τροποποίηση των προβλεπόμενων μέτρων.

Άρθρο 5

Η παρούσα απόφαση απευθύνεται στα κράτη μέλη.

Βρυξέλλες, 30 Μαρτίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. 121 της 29. 7. 1964, σ. 1977/64.

(2) ΕΕ αριθ. L 395 της 30. 12. 1989, σ. 13.

(3) ΕΕ αριθ. L 302 της 31. 12. 1972, σ. 24.

(4) ΕΕ αριθ. L 47 της 21. 2. 1980, σ. 4.

(1) ΕΕ αριθ. 121 της 29. 7. 1964, σ. 2012/64.

(2) ΕΕ αριθ. L 26 της 31. 1. 1977, σ. 85.

ΠΑΡΑΡΤΗΜΑ Ι

Όλα τα μέρη του εδάφους του Βελγίου που ευρίσκονται δυτικά και βόρεια της γραμμής που ορίζεται από:

- τον ποταμό Escaut από τα βελγο-ολλανδικά σύνορα έως το Termonde,

- τον ποταμό Dendre από το Termonde έως το Grammont,

- την εθνική οδό Ν 493 από το Grammont έως το Brakel,

- την εθνική οδό Ν 48 από το Brakel έως το Renaix,

- την εθνική οδό Ν 36 από το Renaix έως τη γέφυρα του ποταμού Escaut,

- τον ποταμό Escaut νοτιοδυτικώς έως το σημείο που συναντά το κανάλι d' Espierres,

- το κανάλι d' Espierres δυτικώς έως τα βελγο-γαλλικά σύνορα.

ΠΑΡΑΡΤΗΜΑ ΙΙ

Όλα τα μέρη του βελγικού εδάφους που βρίσκονται στο εσωτερικό της γραμμής που σχηματίζεται από:

- τον αυτοκινητόδρομο Α 17 από τη γέφυρα του καναλιού Roeselare έως τη Brugge,

- την εθνική οδό Ν 31 από την Α 17 έως τη γέφυρα του καναλιού Gent-Brugge-Oostende,

- το κανάλι μέσω Viotkom και Handelskom προς το κανάλι Brugge-Sluis,

- το κανάλι Brugge-Sluis από τη Brugge έως τα βελγο-ολλανδικά σύνορα,

- τα βελγο-ολλανδικά σύνορα έως το κανάλι Gent-Terneuzen,

- το κανάλι Gent-Terneuzen από τα σύνορα έως το Ringvaart προς Gent,

- το Ringvaart από το κανάλι Gent-Terneuzen έως τη γέφυρα του αυτοκινητόδρομου Ε 17,

- τον αυτοκινητόδρομο Ε 17 από τη Gent έως την έξοδο αριθ. 6,

- την εθνική οδό Ν 459 από την Ε 17 έως τη γέφυρα του ποταμού Lys,

- τον ποταμό Lys από τη γέφυρα της Ν 459 έως την ένωσή του με το κανάλι από Roeselare προς Ooigem,

- το κανάλι από Roeselare προς Ooigem έως τον αυτοκινητόδρομο Α 17.